**Efeméra (zberateľstvo)** – zberateľstvo, kolekcia tlačených alebo písaných papierových náležitostí

Slovník definuje efeméru ako „prchavú vec, dielo prchavej hodnoty, krátkodobú horúčku, hmyz podenku či rastlinu, ktorá žije len niekoľko dní až týždňov". My sa však pozrieme na efeméru z pohľadu zberateľstva.

V slovníku zberateľov je efeméra kolekcia starých tlačených alebo písaných papierových náležitostí, ktoré pôvodne slúžili nejakému špecifickému účelu a neočakávalo sa, že si ich niekto odloží. Časom sa z nich však stal kus histórie. 

Efeméra je **zbierka**, ktorá je takmer vždy z papiera, aj keď v súčasnosti sa okruh zberateľského záujmu rozšíril o také predmety, akými sú plechovky od tabaku, textilné vzorkovníky, vinylové platne či drobnosti z dreva. 

Efemérou jednoducho môže byť všetko, čo na prvý pohľad nemá hodnotu, vy však viete, že vám to bude pripomínať istý okamih alebo jednoducho skrášli vašu zbierku maličkostí.

Efemérou však môžu byť aj písomnosti, ktoré nám skutočne pripomínajú konkrétne udalosti. Sú nimi svadobné pozvánky, sobášne listy, pasy, rodné listy, závety, listiny, rozvodové listy, zmenky a mnoho iných historických dokumentov.

Ako o písomnostiach každodenného života hovorieval **Maurice Rickards** (11. augusta 1919 – 11. februára1998), zakladateľ *The Ephemera Society* v Anglicku a autor encyklopédie *The encyclopedia of Ephemera*: „Tieto položky odrážajú nálady a zvyky minulých čias tak, ako to formálnejšie záznamy nedokážu".

Okrem toho, že hľadať, zbierať a tvoriť retro efeméry je príjemným koníčkom, môžeme tento druh zberateľstva považovať aj za cenný primárny zdroj informácií, ktorý otvára jedinečné okná do minulosti.

Čo môže byť efeméra?
--------------------

Neexistujú presné pravidlá či kategorizácia toho, čo môže alebo nemôže byť efemérou. Záleží len na vašej fantázii, vkuse a okolnostiach, ktoré vo vás vyvolávajú nostalgiu a pocit krásna. Týmto zoznamom sa však môžete inšpirovať: 

* hracie karty
* pohľadnice
* fotografie
* tarotové karty
* papierové peniaze
* vstupenky na podujatia
* lístky do kina
* lotériové lístky
* lístky z metra
* kancelárske predmety
* staré mapy
* plagáty
* vreckovky
* záložky
* miniatúrne predmety
* obaly každého druhu
* reklamy v časopisoch
* stránky starých kníh
* staré letáky
* staré výstrižky z novín
* staré mapy
* staré účtovné knihy
* perie
* kvety a listy
* filmové pásy
* ústrižky zo starých zošitov

Efeméra sa stala aj záľubou dizajnérov a grafikov, ktorí tvoria a ponúkajú hotové výrobky napodobňujúce efeméru.

Ako si vyrobiť svoju zbierku efemér?
------------------------------------

Svoju vlastnú zbierku si môžete vyrobiť tak, že si otvoríte šuplík na kancelárskom stole a prehrabete sa v neporiadku, ktorý ste už dávno chceli vyhodiť, ale nemali ste to srdce zbaviť sa maličkostí pripomínajúcich pekné chvíle. Zožeňte si peknú krabicu, album či zošit a dajte týmto predmetov nový dôstojný domov.

Efeméra nemusí byť len zberateľstvom, ale aj kreatívnym procesom. Tvoriť pri tom môžu aj tí menej šikovní, ktorí sa radi nadchýnajú krásnymi vecami, sami však nedostali do vienka výtvarný talent, a to prostredníctvom **scrapbookingu**.

**Scrapbooking** je **tvorenie z ústrižkov** alebo rôznych iných ephemera predmetov. Potrebujete k nemu len svoju zbierku efemér, lepidlo, nožnice a scrapbook, čo je buď album alebo zápisník.

Zdroje
------

1. 
2. 
3.